**Všeobecné zmluvné podmienky k Zmluve o dodávke a odbere tepla**

**Článok I. - Úvodné ustanovenia a definície**

* 1. Tieto všeobecné zmluvné podmienky (ďalej len „**VZP**“) sú neoddeliteľnou súčasťou Zmluvy o dodávke a odbere tepla uzatvorenej medzi Dodávateľom - spoločnosťou MH Teplárenský holding, a.s., so sídlom Turbínová 3, 831 04 Bratislava - mestská časť Nové Mesto, IČO 36 211 541, zapísanou v Obchodnom registri Mestského súdu Bratislava III, oddiel: Sa, vložka č.: 7386/B a Odberateľom bližšie špecifikovaným v Zmluve. Tieto VZP obsahujú práva a povinnosti Zmluvných strán vrátane povinných náležitostí Zmluvy, ktoré nie sú uvedené v samotnej Zmluve alebo v jej prílohách.

**Článok II. - Dodacie podmienky**

* 1. Dodávka Tepla je splnená prechodom Tepla zo sústavy tepelných zariadení Dodávateľa do sústavy tepelných zariadení Odberateľa v mieste pripojenia / v odbernom mieste špecifikovanom v Prílohe č. 1, podľa toho či ide o pripojenie zo zdroja, z primárnej alebo sekundárnej siete, OST, OOST alebo z plynovej kotolne. Momentom prechodu Tepla zo sústavy tepelných zariadení Dodávateľa do odberného miesta špecifikovaného v Prílohe č. 1 dochádza k prevodu vlastníckeho práva k Teplu na Odberateľa a na Odberateľa prechádza nebezpečenstvo škody. Teplonosná látka ostáva po celú dobu vo vlastníctve Dodávateľa.
	2. Odberateľ je povinný po celú dobu trvania Zmluvy udržiavať svoje tepelno technické zariadenia v prevádzkyschopnom stave, spĺňať technické podmienky pripojenia Dodávateľa a mať užívacie právo k odbernému miestu / miestu pripojenia podľa Prílohy č. 1. Plnenie uvedených povinností je povinný preukázať na písomnú výzvu Dodávateľa v lehote 15 kalendárnych dní.
	3. Dodávateľ zašle Odberateľovi návrh objednávky Tepla v kWh – Príloha č. 2a odberový diagram podľa skutočnej spotreby Tepla roka t – 2 na nasledujúci kalendárny rok. Odberateľ je povinný doručiť Dodávateľovi potvrdenú objednávku Tepla v zmysle predchádzajúcej vety najneskôr do 31. augusta bežného kalendárneho roka (t - 1) pre každé odberné miesto osobitne, pokiaľ právne predpisy neustanovujú inak. Ak sa Zmluvné strany nedohodnú inak alebo Odberateľ nesplní povinnosť podľa predchádzajúcej vety tohto bodu 2.3, odberový diagram pre príslušné odberné miesto sa určí podľa skutočnej spotreby Tepla roka t – 2, pokiaľ sa neuplatnia nové pravidlá v zmysle záväzných právnych predpisov.

**Článok III - Technické podmienky, kvalita dodávky, tolerancia**

**Ak je Odberateľ pripojený zo zdroja a z primárnej siete:**

* 1. Odberateľ je povinný pri teplonosnom médiu horúca voda zabezpečiť dostatočné vychladenie primárneho média. Maximálna teplota vratného primárneho média je stanovená ekvitermickou krivkou primárneho média. Teplota vratného média je meraná na výstupe z OST.
	2. Graf primárneho média je Prílohou č. 4b.
	3. Pre dodržanie parametrov grafu prívodného primárneho média platí tolerancia ±5 °C. Ak Dodávateľ preukázateľne neplní parametre grafu prívodného primárneho média v danej tolerancii stanovenej v predchádzajúcej vete v časovom rozpätí maximálne troch po sebe nasledujúcich hodín, nebude sa to považovať za nedodržanie technických podmienok dodávky Tepla.
	4. Za nedodržanie technických podmienok dodávky Tepla sa nepovažujú prípady prevádzkových porúch a havárii.
	5. Odber primárneho média na doplňovanie tepelných zariadení Dodávateľa je meraný určeným meradlom uvedeným v Prílohe č. 1 Zmluvy.
	6. Odber primárneho média na iný účel ako je doplňovanie sekundárneho systému ÚK sa pokladá za neoprávnený odber.
	7. Odberateľ je povinný ohlásiť Dodávateľovi bez zbytočného odkladu poruchy na jeho sústave tepelných zariadení, vrátane zariadení podružne pripojených, ktoré majú vplyv na dodávku Tepla a bezodkladne zabezpečiť odstránenie porúch. Odberateľ však nesmie zasahovať do primárneho okruhu Dodávateľa.
	8. Odberateľ je povinný umožniť Dodávateľovi prístup k jeho sústave tepelných zariadení, ako aj telefónne číslo kontaktnej osoby, počas 24 hodín denne.
	9. Odberateľ nie je oprávnený používať dodané Teplo na iné účely, než je dohodnuté v Zmluve. Odberateľ môže prenechať Teplo podružne pripojeným sústavám tepelných zariadení len s predchádzajúcim písomným súhlasom Dodávateľa.
	10. Dodávateľ je oprávnený kontrolovať za účasti Odberateľa jeho sústavu tepelných zariadení, resp. jeho podružné sústavy tepelných zariadení, kontrolovať dodržiavanie dohodnutých technických podmienok, ako aj správnosť údajov Odberateľa.
	11. Odberateľ je povinný vykonávať skúšky tesnosti primárneho tepelného zariadenia OST vo vlastníctve, nájme, podnájme, užívaní alebo správe Odberateľa v súlade so zákonom č. 124/2006 Z. z. o bezpečnosti a ochrane zdravia pri práci a jeho vykonávacími predpismi, zákonom č. 657/2004 Z. z. o tepelnej energetike a jeho vykonávacími predpismi, ako aj v súlade s STN EN 13480-5 a STN 690012. Odberateľ je povinný vykonať skúšku tesnosti aj na základe požiadavky Dodávateľa.
	12. Po ukončení poruchy alebo plánovanej odstávky, počas ktorej Odberateľ odstránil poruchu, resp. vykonal údržbu na svojich tepelných zariadeniach, požiada Dodávateľa o spustenie technologických zariadení do prevádzky.
	13. Náklady na doplňovanie obehovej vody v čase poruchy hradí vlastník siete, na ktorej došlo k poruche.

**Ak je Odberateľ pripojený na výstupe z OST, PK, zo sekundárnej siete, resp. z OOST:**

Teplo zo sústavy tepelných zariadení odovzdá Dodávateľ do sústavy tepelných zariadení Odberateľa v medziach dohodnutého príkonu takto:

1. **pre vykurovanie**:
	1. Vykurovacie obdobie stanovuje vyhláška č. 152/2005 Z. z. o určenom čase a o určenej kvalite dodávky tepla pre konečného spotrebiteľa (ďalej len „**Vyhláška č. 152/2005**“).
	2. Dodávateľ zabezpečí odberateľovi dodávku Tepla pre ÚK inštalovaným regulátorom, ktorého ekvitermická krivka je uvedená v Prílohe č. 4a Zmluvy.
	3. Pre dodržanie parametrov ekvitermickej krivky platí tolerancia ±5 °C.
	4. Odberateľ podľa potvrdenej ekvitermickej krivky zabezpečí vnútornú teplotu vykurovaných miestností podľa normy STN EN 12831 a v zmysle prílohy k Vyhláške č. 152/2005. Prekračovanie teplotyvratnej vody teplonosného média sekundárneho alebo vnútorného rozvodu objektu oprávňuje Dodávateľa k zásahu formou kvantitatívnej regulácie, a to obmedzením dodávky na vstupe do odberného miesta.
	5. Ekvitermická krivka môže byť v rozpätí projektom stanovených hodnôt a technických možností Dodávateľa na požiadanie Odberateľa upravená. V prípade, že z OST resp. PK sú samostatnými sekundárnymi vývodmi napojení viacerí odberatelia, úprava ekvitermickej krivky je možná iba po spoločnej dohode všetkých odberateľov zúčastnených na odbere tepla z tejto OST, PK, resp. OOST (podľa typu pripojenia). V prípade, ak sa odberatelia nedohodnú na rovnakej ekvitermickej krivke, Dodávateľ tepla si vyhradzuje právo nastaviť ekvitermickú krivku na priemernú hodnotu z jednotlivých požadovaných ekvitermických kriviek.
	6. Regulácia dodávky Tepla je podľa ekvitermickej krivky uvedenej v Prílohe č. 4a tejto Zmluvy.
	7. Dodávku Tepla pre vykurovanie zabezpečuje Dodávateľ teplou vodou v uzavretom okruhu s nútenou cirkuláciou pomocou obehových čerpadiel v OST, resp. PK. Prevádzka vykurovacieho systému je počas vykurovacieho obdobia nepretržitá, ak nie je v Prílohe č. 4a dohodnuté inak.
	8. Za hydraulické vyregulovanie, stabilitu sekundárnej siete Odberateľa, a vychladenie vratného média zodpovedá Odberateľ.
	9. Dodávateľ je povinný dodržiavať projektom OST, PK, resp. OOST (podľa typu pripojenia) stanovený rozdiel tlakov medzi rozdeľovačom a zberačom a minimálny tlak na zberači pričom sekundárna sieť musí byť hydraulicky vyregulovaná.
	10. Odberateľ nemôže bez súhlasu Dodávateľa pripojovať ďalšie zariadenie na odber Tepla, zvyšovať počet a výkon tepelných spotrebičov a tým meniť tepelný príkon pre jednotlivé sekundárne vývody z OST, PK, resp. OOST (podľa typu pripojenia), alebo jednotlivé vnútorné rozvody objektu. V tejto súvislosti si nemôže ani nárokovať zvýšenie príkonu na krytie neprimeraných tepelných strát v sekundárnej sieti.
	11. Udržiavanie tlaku v sekundárnej sieti zabezpečuje Dodávateľ tepla v dohodnutých hodnotách, a to doplňovaním systému pomocou zariadenia zabudovaného v OST, PK, resp. v OOST (podľa typu pripojenia).
	12. Udržiavanie tlaku v sekundárnej sieti UK môže byť v rozpätí projektom stanovených hodnôt a technických možností Dodávateľa na požiadanie Odberateľa upravený. V prípade, že z OST resp. PK sú samostatnými sekundárnymi vývodmi napojení viacerí odberatelia, úprava tlaku v sekundárnej sieti UK je možná iba po spoločnej dohode všetkých odberateľov zúčastnených na odbere tepla z tejto OST, PK, resp. OOST (podľa typu pripojenia). V prípade, ak sa odberatelia nedohodnú na rovnakom tlaku v sekundárnej sieti UK, Dodávateľ tepla si vyhradzuje právo nastaviť tlak v sekundárnej sieti na projektom stanovené hodnoty.
	13. Dodávateľ zabezpečí udržiavanie tlaku v sekundárnej sieti Odberateľa celoročne.
	14. Odberateľ je povinný starať sa o tesnosť sekundárnej siete, resp. vnútorného rozvodu objektu (podľa typu pripojenia) a zabezpečovať opatrenia na zamedzenie neoprávneného odberu primárneho média.
	15. V prípade úbytku obehovej vody v sekundárnej sieti Dodávateľ Odberateľovi ohlási túto skutočnosť s cieľom vykonania nápravy.V takomto prípade zodpovedá Dodávateľ za udržiavanie tlaku v sekundárnej sieti resp. vo vnútornom rozvode Odberateľa, resp. vo vnútornom rozvode objektu (podľa typu pripojenia) iba v rámci technických možností daných kapacitou automatického doplňovacieho zariadenia.
	16. Do času vykonania nápravy náklady na doplňovanie obehovej vody do sekundárnej siete Odberateľa resp. do vnútorného rozvodu objektu (podľa typu pripojenia) hradí Odberateľ.
	17. Takýto spôsob doplňovania uvedený v  bode 3.27 zabezpečí Dodávateľ iba do termínu, ktorý určil Odberateľovi pri ohlasovaní poruchy. Pri nedodržaní tohto termínu je Dodávateľ oprávnený príslušnú sekundárnu sieť, alebo aj celú OST, OOST prípadne objekt z prevádzky odstaviť.
	18. Odberateľ je povinný oznámiť Dodávateľovi bez zbytočného odkladu poruchy na jeho sústave tepelných zariadení, vrátane zariadení podružne pripojených, ktoré majú vplyv na dodávku Tepla a zabezpečiť čo najrýchlejšie odstránenie porúch.
	19. Dodávateľ je oprávnený kontrolovať za účasti Odberateľa jeho sústavu tepelných zariadení, resp. jeho podružné sústavy tepelných zariadení, kontrolovať dodržiavanie dohodnutých technických podmienok, ako aj správnosť údajov Odberateľa.
2. **Pre prípravu TV:**
	1. Dodávku TV stanovuje Vyhláška č. 152/2005.
	2. Teplo na prípravu TV je merané  samostatným určeným meradlom v mieste jeho prípravy.
	3. Dodávateľ zabezpečuje iba ohrev studenej vody.
	4. Dodávateľ nie je výrobcom a dodávateľom pitnej vody v zmysle zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 250/2012 Z. z. o regulácii v sieťových odvetviach v platnom znení.
	5. Dodávateľ nezodpovedá za kvalitu dodávky TV v parametroch chemizmu, množstva a tlaku pitnej vody. Taktiež nezodpovedá za kvalitu dodávky TV spôsobenej vadami, poruchami, hydraulickým nevyregulovaním v objektoch spotreby Tepla.
	6. Dodávateľ nezodpovedá za nedodŕžanie normatívnych ukazovateľov spotreby tepla na prípravu TV na strane Odberateľa.
	7. Dodávateľ je povinný v OST, PK, resp. OOST (podľa typu pripojenia) vybavených zariadením pre prípravu TV zabezpečovať zohrievanie vody nakúpenej od dodávateľa vody a túto odovzdať do siete Odberateľa. Za hydraulické vyregulovanie a stabilitu sekundárnej siete, resp. vnútorného rozvodu (OOST) (podľa typu pripojenia) TV Odberateľa, alebo vnútorného rozvodu objektu, zodpovedá majiteľ sekundárnej siete.
	8. Režim prípravy a dodávky TV je dohodnutý v Prílohe č. 4a tejto Zmluvy.

**Článok IV. - Regulácie, obmedzenie a prerušenie dodávky Tepla**

* 1. Dodávateľ je oprávnený obmedziť alebo prerušiť dodávku Tepla Odberateľovi v prípadoch a spôsobom podľa platnej právnej úpravy alebo podľa tejto Zmluvy. V prípade, že platné právne predpisy dôvody pre obmedzenie alebo prerušenie dodávky Tepla nestanovujú, je Dodávateľ oprávnený obmedziť alebo prerušiť dodávku tepla Odberateľovi na nevyhnutnú dobu, ak:
		1. Dodávateľ vykonáva plánovanú rekonštrukciu, opravu, údržbu a revíziu sústavy tepelných zariadení, vznikla havária alebo sa odstraňuje jej následok na sústave tepelných zariadení, sa teplo odoberá sústavou tepelných zariadení, ktoré ohrozujú život a zdravie osôb alebo ich majetok,
		2. výrobu Tepla nemôže zabezpečiť z dôvodu obmedzenia alebo prerušenia distribúcie alebo dodávky plynu alebo elektriny alebo dodávky vody na výrobu Tepla,
		3. Odberateľ je v omeškaní s platbou za dodané Teplo, so zaplatením zmluvne dohodnutej zálohovej platby alebo so zaplatením nedoplatku vyplývajúceho zo zúčtovania za dodávku Tepla, ak Odberateľ takúto platbu alebo nedoplatok neuhradí ani po uplynutí lehoty určenej vo výzve Dodávateľa na úhradu, nie kratšej ako 15 dní odo dňa doručenia výzvy,
		4. odber Tepla Odberateľom je neoprávnený,
		5. je vyhlásený stav núdze v tepelnej energetike.
	2. Ak nie je pri dodávke teplej vody dodržaná hospodárnosť podľa § 25 ods. 1 Zákona ustanovená normatívnymi ukazovateľmi spotreby tepla podľa § 25 ods. 5 Zákona, z dôvodu nízkej spotreby teplej vody na strane Odberateľa, Odberateľ vyjadruje nesúhlas s obmedzením dodávky teplej vody, súhlasí s dodávkou teplej vody podľa Zmluvy a zaväzuje sa uhrádzať zvýšené náklady na dodávku teplej vody, ak sa Zmluvné strany nedohodnú inak. Odberateľ je oprávnený kedykoľvek počas trvania Zmluvy požiadať o obmedzenie dodávky teplej vody, ak nie je pri dodávke teplej vody dodržaná hospodárnosť podľa predchádzajúcej vety.

**Článok V. Meranie dodávky Tepla**

* 1. Pre meranie dodaného Tepla a ďalších predmetov plnenia Zmluvy platia ustanovenia § 17 a § 18 Zákona a príslušných vykonávacích predpisov. Dodávka sa meria určenými meradlami Dodávateľa v zmysle Prílohy č. 1.
	2. Ak Odberateľ uvažuje s osadením meradiel pre vlastné účely vo svojom objekte, je povinný predložiť Dodávateľovi projekt realizácie za účelom posúdenia zásahu do hydrauliky vykurovacieho systému. Vyjadrenie Dodávateľa k uvedenej problematike je pre Odberateľa záväzné.
	3. Odberateľ je povinný starať sa o to, aby nedošlo k poškodeniu alebo odcudzeniu alebo sprístupneniu meracích zariadení a ich príslušenstva zo strany tretích osôb. Odberateľ je povinný ihneď po zistení chyby, resp. neobvyklostí v meraní, zjavných porúch v inštalácii pred meracím zariadením a skutočnosti, že meracie zariadenie nezaznamenáva dodávku, oznámiť uvedené zistenia Dodávateľovi, najneskôr do 3 pracovných dní. Ďalej je odberateľ povinný zabezpečiť pre Dodávateľa trvalý bezpečný prístup k určeným meradlám v zmysle platných predpisov BOZP a PO. Odberateľ zodpovedá za riadnu prevádzku, starostlivosť, údržbu a opravy svojich tepelných zariadení vrátane neporušenia úradnej plomby na určenom meradle.
	4. Ak má Odberateľ pochybnosti o správnosti údajov určených meradiel, alebo zistí na nich chybu, môže písomne požiadať Dodávateľa o ich preskúšanie podľa ustanovení § 18 ods. 2 Zákona.
	5. Ak sa pri preskúšaní zistí, že údaje určeného meradla sú v medziach triedy presnosti uvedenej výrobcom, Odberateľ uhradí Dodávateľovi náklady spojené s preskúšaním, okrem prípadov, ak k preskúšaniu došlo z podnetu Dodávateľa.
	6. Ak sa pri preskúšaní zistí, že hodnoty určeného meradla sa odchyľujú od prípustnej hodnoty, Dodávateľ vymení určené meradlo Tepla na svoj náklad a Odberateľovi uhradí sumu zodpovedajúcu chybe v meraní, a to odo dňa, kedy porucha preukázateľne vznikla, resp. odo dňa odpočtu predchádzajúceho mesiaca.
	7. Ak nemožno presne zistiť spotrebu Tepla počas poruchy určeného meradla alebo výluky merania počas plánovanej kontroly, spotrebu Tepla vyhodnotí Dodávateľ podľa priemerných spotrieb v predchádzajúcich porovnateľných obdobiach, alebo iným spôsobom dohodnutým s Odberateľom.
	8. Odpočty určených meradiel a vyhodnotenie dodávky Tepla vykonáva Dodávateľ mesačne alebo na základe vzájomne odsúhlaseného harmonogramu odpočtov medzi Dodávateľom a Odberateľom.  V priebehu mesiaca môže Dodávateľ uskutočňovať kontrolné odpočty.
	9. Dodávateľ zodpovedá za dodržanie lehôt povinného overovania určených meradiel v zmysle zákona č. 157/2018 Z. z. o metrológii.
	10. Pri ukončení odberu je Odberateľ povinný umožniť Dodávateľovi vykonať odpočet určených meradiel, prípadne demontáž meracích, pomocných a ovládacích zariadení. Počas doby omeškania so splnením povinnosti podľa predchádzajúcej vety, je Odberateľ povinný uhrádzať Dodávateľovi cenu podľa Zmluvy a nie je oprávnený prenechať Teplo bez súhlasu Dodávateľa tretej osobe.

**Článok VI. Cena, fakturácia a platobné podmienky**

1. **Cena za predmet plnenia**
	1. Cena za predmet plnenia, ktorým je dodávka Tepla (ďalej len „**Cena za dodávku tepla**“) je dohodnutá  v súlade s rozhodnutím o cene tepla vydanom Úradom pre reguláciu sieťových odvetví (ďalej len Úrad) na príslušné časové obdobie, a to ako maximálna fixná zložka a maximálna variabilná zložka (ďalej len „**Cena podľa rozhodnutia**“). Do stanovenia Ceny za dodávku tepla pre ďalšie časové obdobie sa cena určená podľa predchádzajúcej vety považuje za predbežnú cenu, ktorú Dodávateľ upraví po stanovení ceny na ďalšie obdobie Úradom.
	2. Cenu za dodávku studenej vody a studenej vody na prípravu teplej vody Dodávateľ vyúčtuje Odberateľovi v rozsahu preukázaných nákladov na jej obstaranie od výrobcu alebo dodávateľa pitnej vody.
	3. Cenu za dodávku doplňovacej vody a ceny ďalších služieb a výkonov objednaných alebo vyvolaných Odberateľom podľa bodu 1.2 Zmluvy Dodávateľ vyúčtuje Odberateľovi podľa Cenníka Dodávateľa.
	4. K dohodnutým cenám bude fakturovaná DPH v zmysle zákona č. 222/2004 Z. z. o dani z pridanej hodnoty v znení neskorších predpisov.
	5. Dodávateľ je oprávnený každoročne jednostranne upraviť cenu ďalších služieb a výkonov objednaných alebo vyvolaných Odberateľom podľa bodu 1.2 Zmluvy o mieru medziročnej inflácie tak, ako ju vyhlási Štatistický úrad Slovenskej republiky; v prípade zápornej hodnoty inflácie sa cena nemení.
2. **Platobné podmienky**
	1. Ak sa uplatňuje v zmysle bodu 2.2 Zmluvy Rozpis zálohových platieb, Odberateľ uhrádza zálohu na Cenu za dodávku Tepla vo výške a termínoch podľa rozpisu zálohových platieb. Výška zálohovej platby predstavuje súčet dohodnutého množstva v kWh na daný kalendárny rok vynásobeného variabilnou zložkou Ceny podľa rozhodnutia a  jednej dvanástiny dohodnutého ročného regulačného príkonu vynásobenej fixnou zložkou Ceny podľa rozhodnutia navýšený o DPH, pričom ak v čase určenia výšky zálohovej platby ešte nie je cenové rozhodnutie Úradu platné, Dodávateľ uplatní variabilnú a fixnú zložku ceny podľa posledného platného cenového rozhodnutia pre obdobie, ktorého sa rozpis zálohových platieb týka.
	2. Cenu za dodávku tepla Dodávateľ fakturuje Odberateľovi mesačne ako skutočne odobraté množstvo v kWh vynásobené variabilnou zložkou ceny a regulačný príkon v kW za príslušný mesiac podľa rozdelenia v Prílohe č. 2b vynásobeného fixnou zložkou ceny, ak nie je v Zmluve medzi Dodávateľom a Odberateľom dohodnuté inak. Vodu, doplňovaciu vodu, objednané alebo vyvolané výkony Odberateľom Dodávateľ fakturuje Odberateľovi v mesačnej faktúre podľa skutočne dodaného množstva. Ďalšie služby a výkony budú fakturované v osobitnej faktúre.
	3. Ak odberné miesto nemá určené meradlo spotreby množstva TV, spotreba tepla v kWh a vody v m3 sa prerozdelí mesačne podľa nahláseného počtu osôb /m3 aktualizovaných 1 krát ročne v podklade pre vyúčtovanie spotreby teplej úžitkovej vody.
	4. Ak odberné miesto nemá  určené meradlo spotreby tepla ÚK,  spotreba tepla v kWh sa mesačne prerozdelí podľa percentuálneho podielu daného odberného miesta  z celkovej plochy odberných miest, ktorých sa rozpočítavanie týka, ak sa nedohodne inak.
3. **ROČNÉ VYÚČTOVANIE**
	1. Ročné vyúčtovanie Dodávateľ vykoná nasledovne:

**Ročné vyúčtovanie TV pre odberné miesta bez určeného meradla spotreby množstva TV:**

* 1. Ročné vyúčtovanie Tepla na prípravu TV v kWh a SV v m3  za príslušný kalendárny rok bude vykonané prerozdelením spotreby  Tepla a vody nameraných určenými meradlami v mieste prípravy TV. Prerozdelenie sa vykoná podľa nahlásených údajov o ročnej spotrebe TV nameranej u konečných spotrebiteľov v danom okruhu odberu, nahlásenej v súčte za objekt spotreby.
	2. Ak Odberateľ neoznámi Dodávateľovi ročnú spotrebu TV, prípadne nezabezpečil zapojenie a udržiavanie meradiel spotreby TV u konečných spotrebiteľov, Dodávateľ tepla môže vykonať ročné vyúčtovanie dodávky Tepla na prípravu TV a SV na prípravu TV podľa nahlásených údajov Odberateľom v predchádzajúcom období za týchto podmienok:
		1. ak pomer nahlásených ročných spotrieb TV na okruhu voči nameranému množstvu SV v mieste prípravy TV je nižší ako 1,1 Dodávateľ tepla môže vykonať ročné vyúčtovanie podľa nahlásených údajov Odberateľom v predchádzajúcom období,
		2. ak pomer nameraného množstva SV v mieste prípravy TV a nahlásených ročných spotrieb TV odberateľov na okruhu je vyšší ako 1,1 Dodávateľ tepla môže vykonať ročné vyúčtovanie rozdielom medzi nameraným množstvom a súčtom nahlásených ročných spotrieb TV,
	3. Dokladom pre účely DPH je rozpis zálohových platieb, mesačná faktúra, zberná faktúra a ročná faktúra. Dodávateľ je oprávnený vystaviť zbernú faktúru pre odberné miesta Odberateľa, ktoré majú rovnaké bankové spojenie. Prílohou zbernej faktúry sú technické prílohy jednotlivých odberných miest.

**Ročné vyúčtovanie ceny Tepla:**

* 1. Ročné vyúčtovanie plánovaných a skutočných nákladov započítaných do ceny Tepla sa vykoná podľa platnej právnej úpravy. Zmluvné strany sa dohodli, že ak je výsledkom ročného vyúčtovania ceny Tepla preplatok, Dodávateľ je oprávnený v prípade existencie vzájomných pohľadávok, vykonať jednostranný zápočet pohľadávok. Odberateľ bude o vykonaní zápočtu pohľadávok písomne informovaný; inak preplatok Odberateľovi vráti v lehote 14 pracovných dní odo dňa odoslania faktúry, ak nie je dohodnuté v osobitných ustanoveniach inak.
1. **Vystavenie a splatnosť faktúr a vyúčtovanie platieb**
	1. Fakturačným obdobím sa rozumie obdobie každého kalendárneho mesiaca trvania Zmluvy (ďalej len „**Fakturačné obdobie**“). Po skončení každého Fakturačného obdobia Dodávateľ vystaví faktúru najneskôr v 10-ty pracovný deň a odošle ju Odberateľovi. Dohodnutá lehota splatnosti faktúry je 14 kalendárnych dní odo dňa jej odoslania, ak nie je dohodnuté v osobitných ustanoveniach inak. Platby Odberateľa sa považujú za riadne uhradené pripísaním sumy na účet Dodávateľa so správnym variabilným symbolom určeným vo faktúre.
	2. Zmluvné strany sa dohodli, že ak je výsledkom zúčtovania prijatých platieb od Odberateľa za Fakturačné obdobie preplatok, Dodávateľ je oprávnený v prípade existencie vzájomných pohľadávok, vykonať jednostranný zápočet pohľadávok. Odberateľ bude o vykonaní zápočtu pohľadávok písomne informovaný; inak preplatok Odberateľovi vráti v lehote 14 pracovných dní odo dňa odoslania faktúry, ak nie je dohodnuté v osobitných ustanoveniach inak. Nedoplatok vyplývajúci zo zúčtovania uhradí Odberateľ Dodávateľovi v lehote splatnosti faktúry.
	3. V prípade omeškania Odberateľa s úhradou platieb a v prípade porušenia povinnosti Odberateľa uviesť správny variabilný symbol, je Dodávateľ oprávnený vyúčtovať Odberateľovi úrok z omeškania vo výške 0,02 % z dlžnej sumy za každý deň omeškania. Ak Dodávateľ nevie prijatú platbu od Odberateľa identifikovať a spárovať z dôvodu neuvedenia správneho variabilného symbolu Odberateľom, tak Dodávateľ prijatú platbu vráti na účet z ktorého platbu prijal a je oprávnený vyúčtovať Odberateľovi úrok z omeškania vo výške 0,02 % z dlžnej sumy za každý deň omeškania po splatnosti neuhradenej faktúry.
	4. Faktúra za dodávku Tepla je zasielaná elektronicky alebo poštou na kontakty uvedené v prílohe č. 7

**Článok VII. - Reklamácie**

* 1. Ak vzniknú chyby pri vyúčtovaní odberu Tepla z dôvodu nesprávneho odpočtu, nesprávneho výpočtu, použitím nesprávnej sadzby alebo ak dôjde k inej vade, majú Odberateľ a Dodávateľ nárok na vyrovnanie nesprávne fakturovaných čiastok.
	2. Odberateľ je povinný bezodkladne uplatniť reklamáciu. V reklamácii je povinný uviesť dôvody jej uplatnenia.
	3. Odberateľ môže reklamáciu uplatniť u Dodávateľa:
* písomne na adresu: MH teplárenský holding, a.s. Turbínová 3, , 831 04 Bratislava – mestská časť Nové Mesto, deň uplatnenia reklamácie je na pečiatke označený dátum došlej pošty
* prostredníctvom elektronickej pošty na adresu: reklamácie@mhth.sk, deň uplatnenia reklamácie je deň doručenia elektronickej správy do 15:00 hod, v prípade doručenia po 15.00 hod. sa za deň doručenia považuje nasledujúci pracovný deň.
	1. Reklamácia Odberateľa musí obsahovať:
		1. identifikačné údaje Odberateľa v rozsahu obchodné meno/ meno a priezvisko, adresu sídlo / adresu miesta podnikania, IČO, kontaktné údaje (telefóne číslo, email), číslo Zmluvy, adresu a označenie odberného miesta,
		2. predmet reklamácie (stručný a vecný popis dôvodov reklamácie) vrátane prípadných dôkazov preukazujúcich dôvodnosť reklamácie a čoho sa Odberateľ domáha,
		3. podpis Odberateľa alebo jeho oprávnenej osoby vrátane originálu plnej moci (overená notárom) na zastupovanie Odberateľa vo veci reklamácie. V prípade podania reklamácie elektronickou poštou oprávnenou osobou v mene Odberateľa bude dodatočne požadované predloženie platného plnomocenstva (overené notárom) na zastupovanie Odberateľa vo veci reklamácie.
	2. Ak podanie Odberateľa neobsahuje náležitosti podľa bodu 7.4, je Dodávateľ oprávnený vyzvať Odberateľa na doplnenie reklamácie v lehote nie kratšej ako päť (5) pracovných dní odo dňa doručenia výzvy Dodávateľa Odberateľovi. Lehota na vybavenie reklamácie Odberateľa sa predlžuje o dobu od doručenia výzvy Dodávateľa na doplnenie reklamácie do doručenia reklamácie obsahujúcej údaje podľa bodu 7.4 potrebné na riadne vybavenie reklamácie. Podanie riadne uplatnenej reklamácie Dodávateľ Odberateľovi bezodkladne potvrdí.
	3. Odberateľ tepla, alebo iná osoba využívajúca služby Dodávateľa, môže telefonicky podať informáciu dispečerovi OST a poruchovej služby na telefonický kontakt uvedený na internetovej stránka www.mhth.sk (služba NONSTOP), poukazujúcu na aktuálnu nekvalitnú dodávku, alebo nedodanie tepla pre vykurovanie alebo prípravu teplej úžitkovej vody. Pre správne zaznamenanie informácie sú telefonické hovory na danú linku nahrávané, ak je to technicky možné. Dispečer OST a poruchovej služby následne zistí skutkovú podstatu telefonickej informácie a zabezpečí odstránenie príčiny poruchového stavu. Telefonicky oznámi odberateľovi vyriešenie danej problematiky, občanovi telefonicky oznámi odstránenie nedostatku len na jeho vyžiadanie. Obsahové náležitosti podľa bodu 7.4 a 7.5 sa na telefonickú reklamáciu vzťahujú primerane.
	4. O uplatnení reklamácie Dodávateľ vydá Odberateľovi písomné alebo elektronické potvrdenie.
	5. Dodávateľ je povinný riešiť reklamáciu v lehote najneskôr tridsať (30) pracovných dní odo dňa riadne uplatnenej reklamácie a zároveň písomne informovať Odberateľa o spôsobe vybavenia reklamácie, ak z kogentných ustanovení platných právnych predpisov nevyplýva inak. V oznámení o spôsobe vybavenia reklamácie Dodávateľ uvedie či ide o oprávnenú alebo neoprávnenú reklamáciu. V prípade oprávnenej reklamácie, Dodávateľ zároveň bezodkladne príjme nápravné opatrenia.
	6. Zmluvné strany sa dohodli, že uplatnením reklamácie nie je dotknutá povinnosť Odberateľa riadne a včas plniť svoje finančné a nefinančné záväzky podľa Zmluvy.

**Článok VIII. – Záväzky Dodávateľa a Odberateľa**:

* 1. **Dodávateľ sa zaväzuje:**
		1. umožniť povereným zástupcom Odberateľa v sprievode dodávateľa kontrolu prevádzky OST a tepelných zariadení,
		2. v prípade havarijných situácií bezodkladne zabezpečiť uzatvorenie alebo odstavenie vnútorného rozvodu pre ÚK alebo TV Odberateľa pripojeného na výstupe zo sekundárnej siete Dodávateľa na základe osobného alebo telefonického požiadania v rámci bežného prevádzkového styku prevádzkových zamestnancov Dodávateľa a Odberateľa. V tomto prípade Dodávateľ vykonaná záznam v prevádzkovom denníku OST. Ak v spojitosti so zásahom Dodávateľa podľa bodu 8.1.1 je pre obnovenie prevádzky OST nevyhnutné doplniť úbytok teplonosnej látky z vnútorného rozvodu, Dodávateľ teplonosnú látku doplní v potrebnom rozsahu. Odberateľ je povinný zaplatiť Dodávateľovi cenu za doplnenie teplonosnej látky v zmysle Cenník na základe vystavenej faktúry Dodávateľa.
	2. **Odberateľ sa zaväzuje:**
		1. predložiť Dodávateľovi do 15 dní od uzatvorenia Zmluvy plošnú schému zásobovaných objektov (vlastník, ulica, súpisné číslo objektu a popisné číslo) a v prípade zmeny ju písomne aktualizovať a oznámiť Dodávateľovi do 15 dní. Zároveň sa zaväzuje bezodkladne písomne oznámiť Dodávateľovi všetky odpojenia jeho odberateľov,
		2. nahlasovať zmeny údajov, ktoré slúžia ako podklad pre fakturáciu (m2, m3, počty osôb).
		3. umožniť povereným zástupcom Dodávateľa v sprievode povereného zástupcu odberateľa, ktorý je pripojený na výstupe zo sekundárnej siete, vykonávať kontrolu a prevádzkové manipulácie na rozvodnom zariadení v priestoroch objektu odberateľa s tým, aby práva Dodávateľa neboli obmedzené právami tretích osôb,
		4. umožniť Dodávateľovi prístup k jeho sústave tepelných zariadení počas 24 hodín denne a oznámiť telefónne číslo dostupnej kontaktnej osoby,

najneskôr do 31. januára nasledujúceho kalendárneho roka písomne oznámiť Dodávateľovi ročnú spotrebu vody (SV a TV) v m3 za predchádzajúci rok za objekt spotreby. Údaje o spotrebe vody Dodávateľ použije na rozdelenie Tepla na prípravu TV. Odberateľ zodpovedá za správnosť údajov podľa prechádzajúcej vety, zmena nahlásených údajov po tomto termíne nie je možná. Bez ohľadu na predchádzajúcu vetu, Dodávateľ môže na požiadanie Odberateľa vykonať opravné rozúčtovanie na základe opravených nahlásených údajov Odberateľom, ak Odberateľ uhradí cenu za opravné rozúčtovanie podľa Cenníka.

**Článok IX. Neoprávnený odber Tepla a zásah do sústavy tepelných zariadení**

* 1. Neoprávneným odberom Tepla v zmysle § 22 Zákona je odber Tepla bez uzavretej písomnej Zmluvy s výnimkou uvedenou v § 19 ods. 3 písm. b) Zákona alebo v rozpore s uzavretou Zmluvou alebo ak sa odber Tepla z verejného rozvodu tepla alebo z tepelnej prípojky uskutočňuje bez vedomia a súhlasu Dodávateľa.
	2. Za neoprávnený odber v rozpore so Zmluvou sa považuje najmä:
		1. odber nemeraného predmetu plnenia podľa Zmluvy, najmä odber Tepla, a to aj čiastočne, pričom za nemeraný odber sa považuje odber bez meradla alebo odber meraný meradlom poškodeným neoprávneným zásahom Odberateľa alebo tretej osoby,
		2. odber doplnkovej vody na iný účel ako je zabezpečenie bezpečnej prevádzky tepelných zariadení Dodávateľa,
		3. ak Odberateľ zabránil prerušeniu alebo nedodržal obmedzenie dodávok predmetu plnenia, a to odo dňa určeného Dodávateľom v písomnom oznámení o obmedzení alebo prerušení dodávok,
		4. ak Odberateľ ani na druhú písomnú výzvu Dodávateľa bez vážneho dôvodu neumožnil Dodávateľovi prístup k meradlu,
		5. odber predmetu plnenia podľa Zmluvy meraného meradlom, ktoré v dôsledku zásahu Odberateľa alebo tretej osoby nesprávne zaznamenáva odber na škodu Dodávateľa,
		6. ak je Odberateľ v omeškaní s platením platby za dodané Teplo, zálohovej platby alebo nedoplatku vyplývajúceho zo zúčtovania za dodávku tepla podľa Zmluvy alebo ceny za iné plnenia podľa bodu 1.1 Zmluvy po dobu dlhšiu ako 15 dní,
		7. odber Tepla Odberateľom pripojeným do sústavy tepelných zariadení Dodávateľa, ktorý skončil odber Tepla na základe § 20 ods. 1 písm. d) Zákona v spojení s v spojení s § 15 ods. 1 písm. c) Zákona bez uzatvorenej zmluvy o dodávke a odbere tepla.
	3. Akýkoľvek zásah do sústavy tepelných zariadení Odberateľa je možné vykonať len s predchádzajúcim písomným súhlasom Dodávateľa. Pred uskutočnením zásahu je Odberateľ povinný predložiť Dodávateľovi projektovú dokumentáciu úprav na odsúhlasenie, ktorá musí byť v súlade s aktuálne platnými pripojovacími podmienkami a umožniť Dodávateľovi posúdiť dôsledky zásahu do hydrauliky sústavy tepelných zariadení Dodávateľa. Vyjadrenie Dodávateľa k zamýšľanému zásahu a projektovej dokumentácií je pre Odberateľa záväzné. Udelenie súhlasu podľa tohto bodu nezbavuje Odberateľa povinnosti znášať náklady na opätovné vyregulovanie alebo nutnú výmenu technológie, ak v dôsledku povoleného zásahu dôjde k zhoršeniu hydraulických pomerov sústavy tepelných zariadení.
	4. V prípade neoprávneného zásahu do sústavy tepelných zariadení Odberateľa zodpovedá Odberateľ Dodávateľovi za vzniknutú škodu a Dodávateľ nenesie zodpovednosť za následky zásahu a za riadnu dodávku podľa Zmluvy. Ak v dôsledku neoprávneného zásahu dôjde k zhoršeniu hydraulických pomerov sústavy tepelných zariadení, Dodávateľ je oprávnený vykonať opatrenia za účelom opätovného vyregulovania sústavy tepelných zariadení vrátane prípadnej výmeny technológií na náklady Odberateľa.
	5. Množstvo neoprávnene odobratého Tepla Dodávateľ určí odborným odhadom podľa výšky odberu v predchádzajúcom porovnateľnom období, v ktorom bol odber meraný správne. Porovnateľným obdobím je časovo a klimaticky podobné obdobie. Ak odber nie je možné takto určiť, Dodávateľ určí množstvo odobratého Tepla podľa odberu v nasledujúcom porovnateľnom období, pričom Dodávateľ má právo vyúčtovať Odberateľovi zálohu na budúce vyúčtovanie vo vzťahu k neopravnému odberu, a to vo výške obvyklého odberu porovnateľného odberateľa.

**Článok X. -   Ukončenie Zmluvy**

* 1. Odberateľ môže vypovedať Zmluvu, ak Dodávateľovi zašle písomnú výpoveď najmenej šesť mesiacov pred požadovaným skončením dodávky Tepla a je splnená niektorá z podmienok skončenia odberu Tepla podľa § 20 Zákona. Ak Odberateľ neuhradí Dodávateľovi ekonomicky oprávnené náklady vyvolané odpojením Odberateľa od sústavy tepelných zariadení Dodávateľa alebo ak nie je splnená iná z podmienok skončenia odberu, považuje sa výpoveď za neplatnú a Zmluva trvá.
	2. Zmluvné strany sa dohodli, že Dodávateľ je oprávnený odstúpiť od Zmluvy len v prípade neoprávneného odberu tepla Odberateľom, ak Odberateľ najneskôr do 30 dní odo dňa doručenia výzvy na skončenie neoprávneného odberu Tepla neukončí neoprávnený odber alebo porušenia povinnosti Odberateľa uhradiť cenu za predmet plnenia podľa Zmluvy v lehote splatnosti, ak Odberateľ nesplní svoj záväzok ani v náhradnej lehote na jeho úhradu podľa výzvy Dodávateľa, nie kratšej ako pätnásť (15) pracovných dní od vystavenia výzvy.
	3. Odstúpením Dodávateľa od Zmluvy podľa bodu 10.2, sa Zmluva zrušuje dňom doručenia odstúpenia od Zmluvy Odberateľovi. Ukončenie Zmluvy sa nedotýka práv a nárokov vyplývajúcich z porušenia Zmluvy (vrátane nárokov na náhradu škody a zmluvnej pokuty vzniknutej porušením tejto Zmluvy), ani zmluvných ustanovení týkajúcich sa voľby práva, riešenia sporov medzi Zmluvnými stranami a iných ustanovení, ktoré podľa prejavenej vôle Zmluvných strán alebo vzhľadom na svoju povahu majú trvať aj po ukončení Zmluvy.
	4. Ak dôjde k zrušeniu odberného miesta so súhlasom Dodávateľa počas trvania Zmluvy, Dodávateľ je oprávnený požadovať od Odberateľa náhradu ekonomicky oprávnených nákladov vyvolaných odpojením daného odberného miesta od sústavy tepelných zariadení Dodávateľa v zmysle platnej legislatívy. Náklady, ktoré vznikli priamo v dôsledku fyzického odpojenia objektu upravuje osobitný predpis Úradu. Zmluvné strany sa dohodli, že Odberateľ je povinný znášať aj náhradu neamortizovanej časti prostriedkov potrebných na výrobu a rozvod tepla Odberateľovi, a to v rozsahu doplatenia celej fixnej zložky ceny za teplo s primeraným ziskom, ktorá by bola zaplatená do konca bežného kalendárneho roka, ak by k zrušeniu nedošlo, ak osobitný predpis neurčí inak.

**Článok XI. - Komunikácia a doručovanie**

* 1. Zmluvné strany sa dohodli, že akékoľvek žiadosti, požiadavky, oznámenia a ostatná komunikácia vyžadované alebo predpokladané touto Zmluvou musia byť v písomnej podobe, v slovenskom jazyku a budú sa doručovať jedným alebo aj viacerými z nasledujúcich spôsobov, pričom sa budú považovať za riadne doručené, ak budú doručované:
		1. osobne, dňom prevzatia alebo dňom odmietnutia prevzatia,
		2. kuriérskou službou pôsobiacou v Slovenskej republike, dňom prevzatia alebo dňom odmietnutia prevzatia na základe potvrdenia odosielateľovi kuriérskou službou alebo štvrtý (4.) pracovný deň po dátume odovzdania kuriérskej službe na prepravu po tom, čo kuriérska služba vráti podanie odosielajúcej strane ako nedoručené,
		3. poštou ako doporučená zásielka, dňom prevzatia alebo dňom odmietnutia prevzatia alebo prvý (1.) pracovný deň po tom, čo pošta vráti podanie odosielajúcej strane ako nedoručené
		4. formou emailu na príslušné emailové adresy, najneskôr deň nasledujúci po dni odoslania.
	2. Zmluvné strany sa dohodli, že všetky žiadosti, požiadavky oznámenia a ostatná komunikácia budú adresované na príslušné adresy a čísla a príslušným zodpovedným osobám (ak sú určené) uvedené v Prílohe č. 7 alebo na také iné adresy alebo čísla, ktoré si Zmluvné strany navzájom oznámili podľa tohto bodu VZP. Každá zmena kontaktných údajov Zmluvných strán ako aj príslušných zodpovedných osôb Zmuvných strán musí byť druhej Zmluvnej strane preukázateľne oznámená minimálne dva (2) pracovné dni pred touto zmenou.

**Článok XII. - Osobitné ustanovenia**

* 1. Zmluvné strany sa v súlade s § 17 a nasl. a § 271 Obchodného zákonníka zaväzujú zachovávať mlčanlivosť o skutočnostiach, ktoré sú obsahom Zmluvy ako aj o skutočnostiach, o ktorých sa dozvedeli v súvislosti s jej uzavieraním a/alebo uplatňovaním, a to vo vzťahu k údajom a informáciám, ktoré nepodliehajú zverejneniu podľa zákona č. 211/2000 Z. z.
	2. Odberateľ nie je oprávnený postúpiť svoje pohľadávky vzniknuté na základe alebo v súvislosti so Zmluvou bez predchádzajúceho písomného súhlasu Dodávateľa. Odberateľ nie je oprávnený jednostranne započítať svoje pohľadávky vzniknuté na základe alebo v súvislosti so Zmluvou voči akejkoľvek pohľadávke Dodávateľa.
	3. Práva a povinnosti Odberateľa vyplývajúce z tejto Zmluvy môžu byť postúpené na tretiu osobu trojstrannou písomnou dohodou s tým, že ak o ide personálne alebo majetkovo prepojenú osobu Odberateľa, prevod je podmienený aj prevzatím záväzkov pôvodného Odberateľa novým odberateľom a prijatím ručiteľského vyhlásenia pôvodným Odberateľom zabezpečujúcim splnenie záväzkov nového odberateľa z postúpenej Zmluvy. Súčasťou dohody o prevode práv a povinností  Zmluvy môže byť aj aktualizácia príloh Zmluvy, pričom objednané množstvo tepla musí byť minimálne v rozsahu pôvodne objednaného množstva tepla. História existujúceho odberného miesta sa použije vo vzťahu k novému odberateľovi, a to aj v prípade, ak v zmysle dohody Dodávateľ uzatvorí s novým odberateľom novú zmluvu.